《会庆堂》
明代·唐之淳

飘飘山上云，乃在谷中藏。
风吹万里去，何当还旧乡。
阿翁昔居乡，黑发坐高堂。
手栽堂前树，日夕望阴凉。
不意偶飘逐，云路浩茫茫。
阿翁今来归，树已如人长。
闾里相庆贺，出入有辉光。
东畎种菽粟，西畎种稻粱。
南畎种菅麻，北畎种柔桑。
收稻持作饭，采桑持作裳。
上以输井税，下以奉蒸尝。
阿翁有两儿，两儿复有郎。
蛰蛰宅中居，婉婉有义方。
阿翁升堂坐，子孙列两傍。
阿翁出门去，板舆相扶将。
日入始言归，侍婢献羹汤。
人生贵庆乐，此乐殊未央。
传与翁后人，守之慎勿忘。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。